Հովհաննես Բոստանջյան

Հովհաննես Նիկոլայի Բոստանջյան (), հայ մանկավարժ, Երկրորդ համաշխարհային պատերազմի Արևելյան ռազմաճակատի («Հայրենական մեծ պատերազմ», 1941-1945) մասնակից։

Կենսագրություն 
Հովհաննես Բոստանջյանը ծնվել է 1924 թվականին, Կամո քաղաքում։ Մանկավարժական ուսումնարանն ավարտելուց հետո Հովհաննեսն անցել է ուսուցչական աշխատանքի։ 17 տարեկան է եղել, երբ սկսվել է պատերազմը։ 

Իր նախկին ուսուցիչների հետ նա զինվորագրվել է 408-րդ Հայկական դիվիզիային։ Ծառայել է առանձին սակրավորների գումարտակում և աչքի ընկել գերազանց ծառայությամբ։ 1943 թվականին մասնակցել է Ուկրաինայի Սումի քաղաքի ազատագրման մարտերին և ծանր վիրավորվել։ Ապաքինվելուց հետո ուղարկվել է 18-րդ բանակ։ Շարքային զինվորը կռվել է Նովոռոսիյսկի, Թամանի ազատագրման մարտերին։ 1943 թվականին Կերչ քաղաքի մատույցներում 2-րդ գվարդիական դիվիզիայի մարտիկների շարքերում սերժանտ Հովհաննեսը մասնակցել է № 115 բարձունքի գրավմանը։ Մյուս ստորաբաժանումների փոխգործողությամբ դասակը գրավել է բարձունքը։ Մարտերի ժամանակ Հովհաննեսը վիրավորվել է։ Բուժվելուց հետո, 1944 թվականի ապրիլին, իր դիվիզիայի կազմում մասնակցել է Յալթա, Սևաստոպոլ քաղաքների ազատագրմանը։ Ցուցաբերած արիության և խիզախության համար Հովհաննեսը պարգևատրվել է Կարմիր աստղի շքանշանով և արժանացել է գերագույն գլխավոր հրամանատարի շնորհակալագրին։ Այնուհետև Բոստանջյանը կռվել է 1-ին Մերձբալթյան ռազմաճակատում, մասնակցել Լատվիայի ազատագրմանը և երկրորդ անգամ ծանր վիրավորվելուց հետո, 1944 թվականի դեկտեմբերին վերադարձել է տուն։

1944 թվականին վերադառնալով տուն Բոստանջյանը անցել է մանկավարժական աշխատանքի։ Բոստանջյանը Կամո քաղաքի ճանաչված ուսուցիչներից էր։ Նա աշխատանքին զուգընթաց սովորել և ստացել է բարձրագույն կրթություն։ Վերջին տարիներին Բոստանջյանը վարել է քաղաքային ժողկրթբաժնի դպրոցական տեսչի պաշտոնը և իր հարուստ գիտելիքներն է հաղորդել երիտասարդ ուսուցիչներին։

Պարգևներ 
 Կարմիր աստղի շքանշան

Ծանոթագրություններ 

Հայ մանկավարժներ
ՀՊՄՀ շրջանավարտներ
Հայրենական մեծ պատերազմի մասնակիցներ
Կարմիր աստղի շքանշանի ասպետներ